Det koster nu medarbejderne 35 kroner i bod og lønnen for hver time de strejker, alligevel besluttede arbejderne at fortsætte strejken på Danish Crown slagteriet i Hadsund med stemmerne 69 for, fire imod og to blanke. Tillidsmand Laurits Rasksen havde en forhåbning om, at medarbejderne skulle gå i arbejde her fredag morgen, men udtalelser fra Danish Crown har ifølge ham bare gjort det værre. -  Jeg synes, at det var en nedladende måde at tale til medarbejderne i Hadsund på. Danish Crown sætter vores fagforening i et dårligt lys ved at sige, at den ikke holder sig til sandheden. Kommunikationsdirektør i Danish Crown, Anne Villemoes ved ikke, hvad hun snakker om, siger Laurits Rasksen med henvisning til udtalelser fra Danish Crown torsdag. Medarbejderne mødes igen på mandag klokken 6.30.

Referat:
Her til morgen besluttede de 75 arbejdere på Danish Crown i Hadsund at fortsætte strejken, selvom der nu vanker en bod.